Гиссар давлат қўриқхонасида ёнғин юз берди, 200 дан ортиқ дарахт зарар кўрди

Қашқадарё вилоятида жойлашган, Марказий Осиёдаги энг йирик қўриқланадиган табиий ҳудудлардан бири бўлган Гиссар давлат қўриқхонасининг «Қизилсув» участкасида ёнғин чиқди. Натижада Ўзбекистоннинг Қизил китобига киритилган ўсимликлар ва хусусан, 200 дан ортиқ зарафшон арчалари, шунингдек, кўплаб ёввойи ҳайвонот дунёси объектлари зарар кўрди.

Бу ҳақда Ekolog.uz экологик телеграм-каналига ҳолатдан хабардор бўлган инсон мурожаат қилган.

Унинг сўзларига кўра, ёнғин бир неча кун олдин содир бўлган, аммо бу ҳақда ҳеч кимга хабар берилмаган. Ёнғин натижасида 200 дан ортиқ қимматли зарафшон арчалари ёниб кетган. Шунингдек, доимий браконьерлик ва қўйларнинг юриши туфайли қўриқхонада деярли ёввойи ҳайвонлар қолмаган. Улар ҳаммаси одамлардан узоқроққа қочишмоқда.

«Биз ёнғин учун масъул бўлган Гиссар қўриқхонаси мансабдор шахсларини жавобгарликка тортишни талаб қиламиз. Балки ёнғин атайлаб чиқарилган. Чунки бу ерда катта дарё ва бир шохобча оқиб ўтади. Аммо ёнғинни ўчириш учун ҳеч қандай чоралар кўрилмаган», – деб таъкидлашган телеграм-канал муаллифлари.

Гиссар қўриқхонасида ноқонуний ов қилиш ҳолатлари янгилик эмас. Жорий йилнинг февралида қўриқхона ҳудудида тоғ эчкилари подасидан 500 метр масофада янги кесилган қўйнинг боши ва тоғ эчкисининг шохлари топилган. Браконьерлар топилмаган. Шунингдек, қўриқхона ҳудудини белгилаш учун ўрнатилган белгилар ов милтиғидан ўқ отилиб ўтказилган ва уриб туширилган. Қўриқхонани шу тарзда ҳимоя қилиш керакми? Браконьерликдан жабр кўрган табиатга, ундаги флора ва фаунага етказилган зарарни ким қоплайди? Ёниб кетган ҳудудда нечта ўсимлик тури бор эди? Ёнғинни ким уюштирган? Табиатга қандай зарар етказилган? Саволлар кўп…

Экология, атроф-муҳитни муҳофаза қилиш ва иқлим ўзгариши вазирлигининг қўриқланадиган табиий ҳудудлар департаментидан жавоб кутиб қоламиз.